Agt mans vas oor transitorooftog in Rustenburg | Maroela Media
Agt mans is in Kroondal buite Rustenburg in Noordwes in hegtenis geneem wat glo besig was om 'n transitorooftog te beplan.
Kol. Brenda Muridili, woordvoerder van die polisie, het gesê 'n multidissiplinêre taakspan het die mans Woensdag in hegtenis geneem. "Hulle het in vier voertuie gevlug toe hulle besef beamptes het hulle opgespoor. Die span het hulle agternagesit en flink die agt verdagtes aangekeer. Hulle is almal tussen 33 en 42 jaar oud."
Sy het gesê beamptes het ook beslag gelê op vier voertuie, twee sedanmotors, 'n sportnutsvoertuig en 'n minibus, asook 'n aanvalsgeweer met ammunisie. "Die taakspan is op die spoor van die verdagtes wat inhegtenisneming vrygespring het."
Die mans staan tereg op aanklag van sameswering om 'n gewapende roof te beplan, die onwettige besit van 'n vuurwapen en die besit van vermoedelik gesteelde voertuie. Die saak is na die direktoraat vir prioriteitsmisdaadondersoeke (die Valke) oorgeplaas.
Nege mans is verlede maand in Mahikeng in hegtenis geneem toe hulle glo ook 'n transitorooftog beplan het.
In 'n afsonderlike voorval is 'n polisiebeampte, wat met transitorooftogte verbind word, in Brits in hegtenis geneem ná die polisie 'n wenk ontvang het dat 'n rooftog op die Rosslyn-pad naby Brits beplan word.